HÍRHATÁR ONLINE - Pusztít az ebola, Libéria lezárja a határait
2014. 07. 28. 09:35
Az eddigi intézkedések ellenére a kórokozó egyre inkább terjed Guineában és Sierra Leonéban is, Libériában meghalt a betegséggel foglalkozó első számú orvos, Samuel Brisbane.
Ellen Johnson Sirleaf, Libéria elnöke egy vasárnapi válságtanácskozáson közölte, hogy a kormány mindent megtesz az ebola vírus megállítására. A reptéri hatóságok megvizsgálnak minden Libériába érkező vagy onnan elutazó embert, hogy nem fertőzött-e. A legjelentősebbeket kivéve minden határátkelőt lezárnak, azokon, amelyek tovább működhetnek, szűrővizsgálat elvégzésére és a megelőzésre alkalmas állomásokat alakítanak ki. Az intézkedések keretében szigorítják a nyilvános eseményeket, többek közt a felvonulások és a tüntetések megtartását.
Az ebola a fertőzöttek akár 90 százalékával is végezhet, noha a mostani járvány halálozási rátája körülbelül 60 százalékos. A vírus erősen fertőző – különösen a betegség lefolyásának utolsó szakaszaiban –, tünetei között pedig a hányás, a hasmenés, valamint a belső és a külső vérzés is szerepel. Nem kétséges, hogy az ebolavírus országos egészségügyi probléma, és egyre inkább úgy tűnik, fenyegetést jelent az életmódunkra is, mert komoly gazdasági és társadalmi következményei vannak – mondta az elnök.
Az eddigi intézkedések ellenére a kórokozó egyre inkább terjed Guineában és Sierra Leonéban is. Libériában meghalt a betegséggel foglalkozó első számú orvos, Samuel Brisbane – közölték a hatóságok vasárnap. Két amerikai is elkapta a vírust Libériában, egyikük orvosként szintén ebolásokat kezelt.